“หุ้นเอเชีย” ผันผวน! นลท.จับตาสหรัฐเผยดัชนี CPI วันนี้ บ่งชี้ทิศทางเงินเฟ้อ
“หุ้นเอเชีย”ผันผวน! นลท.จับตาดัชนี CPI สหรัฐวันนี้ เพื่อยืนยันทิศทางเงินเฟ้อในสหรัฐ รวมทั้งจับตาประชุมเฟดในวันที่ 21-22 ก.ย.เพื่อหาสัญญาณการปรับลดวงเงิน QE และการปรับขึ้นอัตราดอกเบี้ย
14 ก.ย. 2564

ผู้สื่อข่าวรายงานว่า ตลาดหุ้นเอเชียเคลื่อนไหวอย่างผันผวนในเช้านี้ ขณะที่นักลงทุนจับตาการเปิดเผยดัชนีราคาผู้บริโภค (CPI) เดือนส.ค.2564 ของสหรัฐในวันนี้ รวมทั้งการประชุมนโยบายการเงินของธนาคารกลางสหรัฐ (เฟด) ในวันที่ 21 -22 ก.ย. 2564
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 30,584.77 จุด เพิ่มขึ้น 137.4 จุด หรือ +0.45%, ดัชนี HSI ตลาดหุ้นฮ่องกงเปิดวันนี้ที่ 25,827.70 จุด เพิ่มขึ้น 13.89 จุด หรือ +0.05% ส่วนดัชนี SSE Composite ตลาดหุ้นจีนเปิดวันนี้ที่ 3,709.63 จุด ลดลง 5.74 จุด หรือ -0.15%
ขณะเดียวกันนักลงทุนต่างจับตาการเปิดเผยดัชนีราคาผู้บริโภค (CPI) เดือนส.ค.2564 ของสหรัฐในวันนี้ เพื่อยืนยันทิศทางเงินเฟ้อในสหรัฐ รวมทั้งจับตาการประชุมกำหนดนโยบายการเงินของเฟดในวันที่ 21-22 ก.ย. 2564 เพื่อหาสัญญาณการปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) และการปรับขึ้นอัตราดอกเบี้ยของเฟด
ส่วนข้อมูลเศรษฐกิจในภูมิภาคที่น่าติดตามวันนี้ ได้แก่ ราคานำเข้าและส่งออกเดือนส.ค.ของเกาหลีใต้, ดัชนีความเชื่อมั่นภาคธุรกิจเดือนส.ค.จากเนชันแนล ออสเตรเลีย แบงก์ (NAB) ของออสเตรเลีย และการผลิตภาคอุตสาหกรรมเดือนก.ค. (ประมาณการครั้งสุดท้าย) ของญี่ปุ่น
 